Virallinen lehti nro C 158 , 25/05/1998 s. 0116



KIRJALLINEN KYSYMYS E-3452/97 komissiolle esittäjä(t): Edith Müller (V) (31. lokakuuta 1997) Aihe: Luonnonmukainen viljely Asturiasissa Luomuviljelystä ja sen osoittamisesta maataloustuotteissa ja elintarvikkeissa 24.6.1991 säädetyssä asetuksessa 2092/91/ETY ((EYVL L 198, 22.7.1991, s. 1. )) annettiin jäsenvaltioille 9 kuukauden määräaika panna täytäntöön ekoviljelyn valvontajärjestelmät ja luvat. Puolentoista vuoden viipeellä EU:n asettaman määräajan jälkeen Espanjan maatalous-, kalastus- ja elintarvikeministeriö julkaisi 22.10.1993 asetuksen 1852/1993, jossa esitetään, että ¨itsehallintoalueiden toimivaltaisten hallintoelinten on nimettävä vastuunalainen viranomainen ja valvontaviranomaiset ja tarpeen mukaan valtuuttaa yksityiset valvontayritykset ja tarkastaa niiden toimintaa¨. Vain kolme vuotta myöhemmin (13.11.1996 julkaistu asetus 67/96) Asturiasin maatalouslautakunta laati asetuksissa 2092/91/ETY ja 1852/93/ETY määritellyt asianmukaiset määräykset ja nimesi maatalouslautakunnan Asturiasin vastuunalaiseksi toimielimeksi ja perusti Asturiasin luonnonmukaisen maataloustuotannon neuvoston, jolla on laajat valtuudet, mukaanlukien toimenpiteet luonnonmukaisesti tuotettujen maataloustuotteiden kulutuksen ja levityksen edistämiseksi sekä ekologisen maanviljelyn tarkastaminen, tukeminen, tuotanto ja neuvonta. Asturiasin maatalouslautakunta ei ole vielä nimennyt kuluttajajärjestöjen, sosiaalilautakunnan tai maatalouslautakunnan omia edustajia eikä sihteeriä, joten neuvoston toiminta on toistaiseksi jäissä, ja näin ollen yli 25 ekotilan uusia hakemuksia luonnonmukaisen viljelynsä virallistamiseksi ei ole voitu käsitellä, mikä on suuresti jarruttanut tämäntyyppisen maanviljelyn kehitystä, jonka kasvu- ja työllistämismahdollisuudet ovat huomattavat, kuten on jo käynyt ilmi suurimmassa osassa Eurooppaa ja muilla Espanjan alueilla. Asturiasin maatalouslautakunta ei ole vielä hyväksynyt neuvoston toiminta-asetusta, vaikka tuottajat ovat esittäneet ehdotuksen asiasta jo kuukausia sitten. Voiko komissio selventää mitä toimenpiteitä se aikoo toteuttaa pyytääkseen Espanjan toimivaltaisia viranomaisia poistamaan esteet luomuviljelyltä Asturiasissa? Aikooko komissio aloittaa rikkomusmenettelyn Espanjan valtiota ja Asturiasia vastaan niiden asetuksen 2092/91/ETY noudattamatta jättämisestä Euroopan unionin perustamissopimuksen 169 artiklan mukaisesti? Komission jäsenen Franz Fischlerin komission puolesta antama vastaus (18. joulukuuta 1997) Espanjan maatalous-, kalastus- ja elintarvikeministeriö hyväksyi 4 päivänä lokakuuta 1989 asetuksen, jonka mukaisesti perustettiin luonnonmukaista tuotantoa valvomaan valvontalautakunta, jota yleensä nimitetään ¨Agricultura ecológicaksi¨. Tämä elin määriteltiin kansalliseksi viranomaiseksi. Valvontalautakunta toimi edellä mainitun ministeriön alaisuudessa ja sovelsi omia kansallisia standardejaan. Sen jälkeen, kun luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annettu asetus (ETY) 2092/91 hyväksyttiin ja se tuli voimaan, Espanjan hallitus osoitti kansallisen valvontalautakunnan suorittamaan tarkastuksia kansallisella tasolla asetuksen säännösten mukaisesti. Tämä merkitsi sitä, että Asturiasissa asetus pantiin käytännössä täytäntöön tämän kansallisen viranomaisen toimesta, kunnes (Asturiasin itsehallintoalueen) aluehallitus otti valvonnan hoitaakseen huhtikuussa 1996. Vuonna 1993 Espanjan hallitus aloitti alueellistamishankkeen. Aluehallitukset alkoivat asteittain soveltaa asetusta (ETY) 2092/91 ja kansallinen valvontalautakunta varmisti asetuksen täytäntöönpanon alueellistamishankkeen päättymiseen asti noudattaen maatalous-, kalastus- ja elintarvikeministeriön 28 päivänä joulukuuta 1993 antaman asetuksen määräyksiä. Komission saamien tietojen mukaan asetusta (ETY) 2092/91 on sovellettu Asturiasissa vuodesta 1992 lähtien. Asturiasin tuotannonharjoittajien luettelosta käy ilmi, että vuonna 1995 alueella oli 15 tarkastuksenalaista tuotannonharjoittajaa ja vuonna 1996 niitä oli 16. Siltä osin kuin on kyse asetuksen (ETY) 2092/91 täytäntöönpanon viivästymisestä, komissio pyytää Espanjan viranomaisilta yksityiskohtaisempia tietoja asiasta. Jos niistä käy ilmi, että asetuksen mukaisia velvoitteita ei ole riittävästi pantu täytäntöön, voidaan harkita jäsenyysvelvoitteiden noudattamatta jättämistä koskevan menettelyn aloittamista.